**Zápisnica**

zo zasadnutia **legislatívno-právnej komisie MsZ Galanta**

konaného dňa 17. apríla 2023

**Prítomní:**

Predseda komisie: **JUDr. Peter Zelinka**

Členovia komisie: **JUDr. Eleonóra Zuzáková**

**Mgr. Adela Korená**

**Mgr. Pavol Šuľan**

**JUDr. Denisa Očenášová**

**ospravedlnení: JUDr. Peter Wolf**

**Mgr. Ivan Szolga**

**Program zasadnutia schválený členmi komisie :**

1) Zahájenie

2) Návrh dohody na mimosúdne urovnanie (Kolek vz. Galanta)

3) Rôzne

4) Záver

Po úvodnom privítaní členov komisie, komisia schválila program zasadnutia a  predseda komisie zahájil rokovanie.

Zo 4 prítomných členov **za** program: **4** členovia komisie

**K bodu č. 2:** Návrh dohody na mimosúdne urovnanie (Kolek vz. Galanta)

Materiál uviedla vedúca oddelenia právneho a verejného obstarávania JUDr. Miriam Šablatúrová, LL.M. z dôvodu podania žaloby Mgr. Kolekom, toho času riaditeľom MsKS vo veci zaplatenia osobného príplatku s príslušenstvom. Nakoľko bola Mestu Galanta predložená dohoda o mimosúdnom urovnaní zo strany právnej zástupkyne Mgr. Koleka, a od času podania žaloby do dnešného dňa došlo k zmene v osobe štatutára Mesta Galanta, má súčasné vedenie mesta za to, že k podpísaniu takejto dohody by mal predchádzať súhlas Mestského zastupiteľstva.

Pripomienky k dohode o mimosúdnom urovnaní:

* V zmysle dohody LPK, Mgr. Korenná poslala vopred svoje pripomienky k zaslanému materiálu, s ktorými súhlasili všetci prítomní členovia komisie.
* pre lepšie posúdenie materiálu priložiť oznámenie o priznaní ako aj odobratí osobného príplatku a tiež krátku informáciu o pôsobení zástupcov zamestnancov u žalovaného
* opraviť gramatické chyby v materiály
* Preveriť zložky platu, ich výšku a súčet
* Preveriť sumu, ktorá má byť uhradená, nakoľko suma uvedená v dohode je pravdepodobne brutto a majú z nej byť odpočítané odvody
* Slovo „istina“ nahradiť slovom „plat“

Po rozprave legislatívno-právna komisia prijala nasledovné stanovisko:

V zmysle predložených písomností má legislatívno – právna komisia (ďalej len „*LPK*“) za to, že nebol dodržaný postup v zmysle § 10 ods. 5 zákona č. 533/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov. Vzhľadom na uvedené LPK **odporúča** vyplatiť predmetný osobný príplatok a na základe takto vyplatenej platovej zložky bude súdny spor bezpredmetný.

LPK zároveň odporúča komisii finančnej a správy majetku vyjadriť sa k výške a možnosti vyplatenia osobného príplatku z pohľadu rozpočtu.

Z 5 prítomných členov **za** návrh : **5** členov komisie

**K bodu č. 3:**

V tomto bode predseda komisie informoval ostatných členov komisie o možnosti zaslania nominácie na laureátov tohtoročnej Ceny Trnavského samosprávneho kraja, kde je možné delegovať  osoby alebo kolektívy, ktoré v niektorej z oblastí - školstvo, kultúra, športu, zdravotníctvo, sociálna starostlivosť, doprava a občianskej spoločnosti - dosiahli významné výsledky.

Obdržaný e-mail predseda LPK prepošle všetkým členom komisie a ostatným prítomným, aby mohli svoje prípadné nominácie zaslať na e-mailovú adresu vedúcej právneho oddelenia.

O tomto bode LPK nehlasovala.

**Záver**

V závere LPK sa o slovo prihlásila prítomná predsedníčka komisie zdravotno-sociálno bytovej MsZ, MUDr. Valéria Mýtniková, ktorá požiadala, vzhľadom na to že nie je právnik, aby materiály, ktoré má schvaľovať MsZ, prešli kontrolou právneho oddelenia. Predseda komisie aj prítomná vedúca právneho oddelenia ju uistili, že takýto postup sa využíva aj v súčasnosti a všetky materiály na MsZ prejdú vždy aj kontrolou právneho oddelenia aj vedenia mesta.

Po prerokovaní všetkých bodov rokovania predseda komisie poďakoval všetkým prítomným za ich účasť a rozlúčil sa.

JUDr. Peter Zelinka, v.r.

predseda komisie

zapísala:

Mgr. Cyntia Viktorová, dňa 17.04.2023